《三洲岩》
宋代·李震

维石岩岩紫翠连，原非禹凿自天然。旋磨崖壁镌新字，细看诗词忆旧贤。

茂叔南来曾乐道，葛洪西驻已升仙。兴游几度寻遗迹，云满高峰月满天。

作者简介：李震，汴人也。靖康初，金人迫京师，震时为小校，率所部三百人出战，杀人马七百余，已而被执。金人曰：“南朝皇帝安在？”震曰：“我官家非尔所当问。”金人怒，絣诸庭柱，脔割之，肤肉垂尽，腹有余气，犹骂不绝口。